《过太平州拜李端叔遗像》
宋代·折彦质

东来已数月，弛担已渺茫。
犹喜灾患身，获登先生堂。
肃衣拜遗像，依然双颊光。
宛若侍坐侧，妙语发天藏。
厄穷出天意，人理难度量。
所幸言不朽，与世为文章。
齎此复何恨，私淑良不忘。
小郎出见我，问知雏凤凰。
他年起门户，尘滓濯秋阳。
世事几变灭，人生真黄粱。
置之不足道，感慨涕泪滂。
我行方有程，坟山空相望。

作者简介：云中（今山西大同）人，字仲古，号葆真居士。折可适子。高宗绍兴六年，累官签书枢密院事，寻罢。秦桧为相，以彦质为赵鼎所引，安置郴州。有《葆真居士集》。